Id-Deċiżjoni tal-Kummissjoni
ta’ l-20 ta’ Ġunju 2002
dwar in-nuqqas ta’ inklużjoni ta’ l-idrossidu fentin fl-Anness I tad-Direttiva tal-Kunsill 91/414/KEE u l-irtirar tal-permessi għal prodotti ta’ ħarsien tal-pjanti li jkollhom din is-sustanza attiva
(notifikata bid-dokument numru K (2002) 2207)
(Test b’relevanza għaż-ŻEE)
(2002/479/KE)
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat id-Direttiva tal-Kunsill 91/414/KEE tal-15 ta’ Lulju, 1991, dwar it-tqegħid fis-suq ta’ prodotti ta’ ħarsien tal-pjanti [1], kif l-aħħar emendata bid-Direttiva tal-Kummissjoni 2002/18/KE [2], u partikolarment ir-raba’ sub-paragrafu ta’ l-Artikolu 8(2) tagħha,
Wara li kunsidrat ir-Regolament tal-Kummissjoni (KEE) Numru 3600/92 tal-11 ta’ Diċembru, 1992, li jistabbilixxi r-regoli dettaljati għall-implimentazzjoni ta’ l-ewwel stadju tal-programm ta’ xogħol imsemmi fl-Artikolu 8(2) tad-Direttiva tal-Kunsill 91/414/KEE dwar it-tqegħid fis-suq ta’ prodotti ta’ ħarsien tal-pjanti [3], kif l-aħħar emendata bir-Regolament (KE) Numru 2266/2000 [4], u partikolarment l-Artikolu 7(3A)(b) tiegħu,
Billi:
(1) l-Artikolu 8(2) tad-Direttiva 91/414/KEE ipprovda biex il-Kummissjoni twettaq programm ta’ xogħol biex ikunu eżaminati s-sustanzi attivi wżati fi prodotti ta’ ħarsien tal-pjanti li kienu diġà fis-suq fil-15 ta’ Lulju, 1993. Regoli dettaljati biex jitwettaq dan il-programm kienu stabbiliti fir-Regolament tal-Kummissjoni (KEE) Numru 3600/92.
(2) Ir-Regolament tal-Kummissjoni (KE) Numru 933/94 tas-27 ta’ April, 1994, li jsemmi s-sustanzi attivi ta’ prodotti ta’ ħarsien tal-pjanti u li ħatar l-Istati Membri relaturi għall-implimentazzjoni tar-Regolament tal-Kummissjoni (KEE) Numru 3600/92 [5], kif l-aħħar emendat bir-Regolament (KE) Numru 2230/95 [6], indika s-sustanzi attivi li għandhom ikunu valutati fil-qafas tar-Regolament (KEE) Numru 3600/92, ħatar Stat Membru biex ikun relatur dwar il-valutazzjoni ta’ kull sustanza u identifika l-produtturi ta’ kull sustanza attiva li bagħtu notifika fiż-żmien stipulat.
(3) l-idrossidu fentin huwa wieħed mid-90 sustanza attiva indikati fir-Regolament (KE) Numru 933/94.
(4) Skond l-Artikolu 7(1)(ċ) tar-Regolament (KEE) Numru 3600/92, ir-Renju Unit, li huwa l-Istat Membru maħtur relatur, fil-11 ta’ Novembru, 1996, bagħat lill-Kummissjoni r-rapport tiegħu ta’ valutazzjoni ta’ l-informazzjoni mibgħuta min-notifikanti skond l-Artikolu 6(1) ta’ dak ir-Regolament.
(5) Mal-wasla tar-rapport ta’ l-Istat Membru relatur, il-Kummissjoni għamlet konsultazzjonijiet ma’ esperti ta’ l-Istati Membri, kif ukoll man-notifikant ewlieni (Agrevo, issa Aventis) kif provdut fl-Artikolu 7(3) tar-Regolament (KEE) Numru 3600/92.
(6) Ir-rapport ta’ valutazzjoni mħejji mir-Renju Unit kien eżaminat mill-Istati Membri u mill-Kummissjoni fil-Kumitat Permanenti dwar is-Saħħa tal-Pjanti. Din l-eżami tlestiet fis-7 ta’ Diċembru, 2001, permezz ta’ rapport mill-Kummissjoni ta’ eżami ta’ l-idrossidu fentin, skond l-Artikolu 7(6) tar-Regolament(KEE) Numru 3600/92.
(7) Valutazzjonijiet imsejsa fuq l-informazzjoni mibgħuta ma wrewx li, bil-kondizzjonijiet ta’ użu proposti, l-prodotti ta’ ħarsien tal-pjanti li jkollhom l-idrossidu fentin kienu mistennija jissodisfaw b’mod ġenerali l-kondizzjonijiet stabbiliti fl-Artikolu 5(1)(a) u (b) tad-Direttiva 91/414/KEE, partikolarment dwar is-sigurtà ta’ operaturi li potenzalment ikunu esposti għall-idrossidu fentin u dwar l-effett li dan jista’ jkollu fuq organiżmi li ma jintlaqtux minnu.
(8) L-idrossidu fentin għalhekk m’għandux jiddaħħal fl-Anness I tad-Direttiva 91/414/KEE.
(9) Għandhom jittieħdu miżuri biex ikun assigurat li l-permessi li hemm bħalissa għal prodotti ta’ ħarsien tal-pjanti li jkollhom l-idrossidu fentin ikunu rtirati sa certu żmien u li ma jiġġeddux, u li ma jingħata l-ebda permess ġdid għal dawn il-prodotti.
(10) Kull perjodu moratorju għal rimi, ħżin, tqegħid fis-suq u użu ta’ ħażniet li hemm bħalissa ta’ prodotti ta’ ħarsien tal-pjanti li jkollhom l-idrossidu fentin bil-permess ta’ Stat Membru, skond l-Artikolu 4(6) tad-Direttiva 91/414/KEE, m’għandux ikun ta’ iktar minn 12-il xahar biex il-ħażniet li jkun hemm ma jintużawx f’aktar minn staġun wieħed ieħor ta’ tkabbir.
(11) Din id-Deċiżjoni hija bla ħsara għal kull azzjoni li l-Kummissjoni tista’ tieħu ’l quddiem dwar din is-sustanza attiva fil-qafas tad-Direttiva tal-Kunsill 79/117/KEE tal-21 ta’ Diċembru, 1978, li ma tħallix it-tqegħid fis-suq u li jsir użu ta’ prodotti ta’ ħarsien tal-pjanti li jkun fihom ċerti sustanzi attivi [7], kif l-aħħar emendata bl-Att ta’ Aċċessjoni ta’ l-Awstrija, l-Fillandja u l-Isvezja.
(12) Il-miżuri provduti f’din id-Deċiżjoni huma skond l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
L-idrossidu fentin mhux inkluż bħala sustanza attiva fl-Anness I tad-Direttiva 91/414/KEE.
Artikolu 2
Stati Membri għandhom jassiguraw li:
1. permessi għal prodotti ta’ ħarsien tal-pjanti li jkun fihom l-idrossidu fentin ikunu rtirati fi żmien sitt xhur mid-data ta’ l-adozzjoni ta’ din id-Deċiżjoni;
2. mid-data ta’ l-adozzjoni ta’ din id-Deċiżjoni, l-ebda permess għal prodotti ta’ ħarsien tal-pjanti li jkollhom l-idrossidu fentin m’għandu jingħata jew jiġġedded permezz tad-deroga msemmija fl-Artikolu 8(2) tad-Direttiva 91/414/KEE.
Artikolu 3
Kull perjodu ta’ grazzja mogħti minn Stat Membru skond id-dispożizzjonijiet ta’ l-Artikolu 4(6) tad-Direttiva 91/414/KEE, għandu jkun qasir kemm jista’ jkun u mhux aktar minn 18-il xahar mid data ta’ l-adozzjoni ta’ din id-Deċiżjoni.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussel, l-20 ta’ Ġunju 2002.